VIDEO Un hoț de portofele a fost prins în flagrant de polițiști, în București
Data publicării:
Poliţiştii de la Brigada de Poliţie pentru Transportul Public au prins în flagrant, vineri în jurul orei 10.00, un bărbat, în vârstă de 62 de ani, imediat după ce a sustras un portofel cu acte, carduri şi bani, din rucsacul unei tinere, în vârstă de 19 ani. Fapta a avut loc într-un tren, care era staţionat într-o gară, din Sectorul 1.
"Poliţiştii Direcţiei Generale de Poliţie a Municipiului Bucureşti - Brigada de Poliţie pentru Transportul Public, în colaborare cu Biroul de Poliţie Transporturi Feroviare Gara de Nord şi Poliţia Transporturi Feroviare Roşiori de Vede Nord, au organizat acţiuni pentru prevenirea şi combaterea faptelor antisociale, cu precădere pentru prevenirea şi combaterea furturilor din buzunare, genţi şi poşete, în staţiile şi mijloacele de transport în comun, precum şi în trenurile de călători. Bănuitul a fost imobilizat şi condus la audieri, iar în baza probatoriului administrat, cel în cauză a fost reţinut pentru 24 de ore. Ulterior, faţă de cel în cauză a fost dispusă măsura arestului preventiv, pentru 30 de zile", arată comunicatul de presă al Poliţiei Capitalei.
De asemenea, prejudiciul creat prin săvârşirea faptei a fost recuperat şi predat persoanei vătămate.
Cercetările sunt continuate de către Brigada de Poliţie pentru Transportul Public, sub supravegherea Parchetului de pe lângă Judecătoria Sectorului 1, sub aspectul săvârşirii infracţiunii de furt.
Poliţia Capitalei mai precizează că punerea în mişcare a acţiunii penale este o etapă a procesului penal reglementată de Codul de procedură penală, având ca scop crearea cadrului procesual de administrare a probatoriului, activitate care nu poate, în nicio situaţie, să înfrângă principiul prezumţiei de nevinovăţie.